Opvarmning til fagord i foto(lærervejledning)

Formål:

Elever på FGU mangler ofte en bevidsthed om det fagsprog, der følger med deres linjefag, da de er vant til, at sprog udelukkende handler om dansk og fremmedsprog. Men sprog er i alle fag, og det skal der åbnes for. Eleverne kan fx lære at skelne mellem de ord, der åbenlyst hører til deres linjefag såsom lukkertid inden for fotofaget, og førfaglige ord, såsom *billede*, *motiv* eller *effekt*. De sidstnævnte er ord, der blot berører det faglige område, men som ikke-fagpersoner også vil kende og forstå umiddelbart.

Man skal ikke tage læringen af fagord for givet, og det er ikke nok, at eleverne blot hører læreren bruge ordene. Eleverne skal indlære ordene ved at være bevidst om dem og deres betydning, og ordene lagres bedst i hukommelsen, hvis eleverne selv italesætter dem og anvender dem så meget som muligt.

Forberedelse:

Find en faglig tekst. I dette tilfælde har vi fundet et eksempel på Digitalfoto.dk. Teksten, du vælger, skal have et udvalg af fagord og førfaglige ord, der er passende for din elevgruppe.

<https://digitalfoto.dk/fotografering/landskabsbilleder/efteraar-paa-nye-maader-med-3-simple-tips>

Artiklen er fra Digitalfoto.dk og er gengivet til undervisningsbrug med deres tilladelse.

Måske kan du samarbejde med linjelæreren om, hvilke ord, der er reelle fagord i din udvalgte tekst.

Når teksten skal læses, skal den enten printes ud og læses højt af dig, eller eleverne kan få den læst på computer.

Forløb:

Giv et indledende oplæg om fagord og førfaglige ord og forskellen på disse. Kom evt. med eksempler fra andre fag, så eleverne bedre kan forstå forskellen. Hvad er fx et ægte fagord: *sav* eller *geringssav*?

**Du læser teksten højt:** Giv eleverne teksten og bed dem understrege de førfaglige ord, men sætte ring om de ægte fagord. Du kan også vælge at give eleverne to forskelligt farvede penne. Det vigtigste er, at der kan skelnes mellem de to typer af ord.

eller

**Eleverne læser teksten på computer:** Ordene overstreges med to forskellige farver.

Når eleverne er færdige, diskuterer holdet hvilke ord, der kan kategoriseres inden for de to ordtyper.